Diari Oficial de la Generalitat Valenciana


Sumari del DOGV 3236, del 06-05-1998 (1998/3345)

ORDRE de 24 d'abril de 1998, de la Conselleria de Cultura, Educació i Ciència, per la qual es convoquen beques per a la realització de treballs empírics sobre la situació i evolució social del valencià.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3236

Data del DOGV
:   06-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3345


Data del document
:   24-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 24 d'abril de 1998, de la Conselleria de Cultura, Educació i Ciència, per la qual es convoquen beques per a la realització de treballs empírics sobre la situació i evolució social del valencià. [1998/X3345]
  
La Llei de la Generalitat Valenciana 4/1983, d'Ús i Ensenyament del Valencià, formula el seu compromís per la recuperació del valencià, llengua oficial, al costat del castellà, de la nostra Comunitat, i objecte d'especial protecció. El procés de recuperació del valencià en els àmbits d'ús social i públic, i l'extensió dels nivells de competència lingüística, constitueixen un objectiu dins de la defensa del patrimoni cultural valencià. Per a realitzar el mandat legal, la Conselleria de Cultura, Educació i Ciència ha articulat, des de l'any 1984, els programes d'investigació i estudi sociolingüístics que, basant-se en la recerca científica i utilitzant les tècniques empíriques pròpies de les ciències socials d'obtenció de dades, mostra l'estat i l'evolució de la situació social en els diferents àmbits d'ús. És una línia d'estudi, de caràcter preferentment operatiu, que la Conselleria de Cultura, Educació i Ciència proposa per a la convocatòria de beques, orientades a la investigació empírica, que puguen contribuir a un millor coneixement de la situació sociolingüística en la seua evolució social.
  
Les beques s'ofereixen a tots els investigadors socials procedents de les diferents ciències socials.
  
Segons el Decret 108/1992, de 16 de juliol, del Govern Valencià, i en ús de les facultats que em confereix l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Es convoca concurs públic per a la concessió de beques que tenen com a objecte l'elaboració de treballs empírics sobre la situació i evolució social de la llengua, i s'aproven les bases que regulen aquesta convocatòria i que apareixen en l'annex I i el model d'instància en l'annex II.
  
Segon
  
Les ajudes tindran un import global màxim de quatre milions de pessetes (4.000.000 PTA), que es pagaran a càrrec de l'aplicació pressupostària 64.67.953.16, línia de subvencions 4.04, del pressupost de la Generalitat Valenciana per a 1998.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat de concedir les ajudes i se l'autoritza perquè dicte les resolucions necessàries per al desplegament i l'execució de aquesta ordre.
  
Segona
  
L'ordre entrarà en vigor l'endemà de la publicació en el Diari Oficial de la Generalitat Valenciana. Contra aquesta ordre es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació, després d'haver-se comunicat a la Conselleria de Cultura, Educació i Ciència, segons el que es disposa en l'article 58 de la Llei Reguladora de la Jurisdicció Contenciosa Administrativa.
  
València, 24 d'abril de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases per a la concessió de beques per a la realització
  
de treballs empírics sobre la situació i evolució social del valencià
  
Primera
  
Els sol·licitants hauran de reunir les condicions següents:
  
a) Tindre la nacionalitat espanyola.
  
b) Ser llicenciat o diplomat universitari i experiència en el camp de la investigació sociològica, psicosocial o econòmica relativa a l'ús de les llengües, a criteri de la comissió a què fa referència la base quarta després d'estudiar el currículum dels sol·licitants.
  
Les sol·licituds podran presentar-se individualment o per equips de treball. Si la sol·licitud la fa un equip de treball, s'entendrà que actua com a representant el membre que figure en primer lloc; sense perjuí d'això, tots els que formen l'equip de treball respondran solidàriament de les seues obligacions davant de l'administració.
  
Si, per alguna causa, algun dels membres de l'equip l'abandona, la resta ho comunicarà a la Direcció General d'Ordenació i Innovació Educativa i Política Lingüística i, si així ho consideraren, manifestaran el desig de continuar el treball, sols o incorporant algun membre nou. Si la persona que abandona l'equip és la que en té la representació, la passarà a la que figure en segon lloc, i així successivament.
  
Segona
  
Per a fer la sol·licitud caldrà omplir una instància seguint el model de l'annex II de aquesta ordre, i acompanyar-la d'una memòria explicativa (on s'haurà de fer constar l'objecte de l'estudi, la metodologia, les fases de realització i el pressupost), del currículum i de la documentació acreditativa de la titulació i mèrits al·legats. En cas d'equips investigadors, cal presentar el currículum i la documentació acreditativa de la titulació i mèrits al·legats de tots els components.
  
El termini de presentació de les sol·licituds i de la documentació és de 15 dies hàbils a partir de la publicació de la convocatòria en el Diari Oficial de la Generalitat Valenciana. Podran presentar-se al Registre General de la Conselleria de Cultura, Educació i Ciència, a les corresponents direccions territorials d'Alacant, Castelló i València, o utilitzant qualsevol dels procediments que estableix l'article 38 de la Llei de Règim Jurídic de les Administracions Públiques i del Procediment Administratiu Comú. Si el termini acabava en dia inhàbil o en dissabte, s'entén prorrogat fins el primer dia hàbil següent. Els sol·licitants hauran de reunir, quan acabe el termini de presentació d'instàncies, els requisits i condicions que assenyala la convocatòria relatives a les obligacions tributàries i de Seguretat Social a què fa referència la base setena, últim apartat.
  
Si la sol·licitud no té els requisits exigits o la documentació presentada és incompleta, es requerirà l'interessat perquè, en un termini de 10 dies, esmene la falta o adjunte els documents preceptius, i si no ho fa així, es considerarà que ha desistit de la seua petició i s'arxivarà sense més tràmit.
  
Tercera
  
Aquesta convocatòria té com a objectiu l'adjudicació de beques per a estudis sobre la situació d'indicadors sociolingüístics, des de les metodologies de les distintes ciències socials, orientats preferentment en la vessant quantitativa. Seran objecte de consideració preferent les propostes relatives a:
  
1) Anàlisis demogràfiques.
  
2) Estudis dels factors socioeconòmics en el procés de recuperació lingüística.
  
3) Estudis sobre l'ús del valencià en contextos socials informals.
  
4) Estudis de les motivacions psicosocials en els processos de manteniment i de canvi lingüístic.
  
5) Estudis sobre l'ús del valencià en l'àmbit de la dinàmica associativa.
  
6) Estudis sobre els factors sociolingüístics en els canvis tecnològics i el procés de modernització.
  
La temporalització dels projectes presentats s'haurà d'ajustar necessàriament a la data que es marca en la base vuitena de l'ordre per a l'entrega dels treballs. Per als projectes de major duració, caldrà explicar en la memòria la temporalització total, però concretant de manera clara i diferenciada la part que es pretén dur a terme en aquesta convocatòria, que és la que en tot cas serà objecte de beca en aquesta convocatòria, i que s'aportarà igualment en el termini fixat en la mencionada base vuitena.
  
Quarta
  
Per a la valoració dels projectes d'estudi es crea una comissió que tindrà la composició següent:
  
\* President:
  
- El cap de l'Àrea de Política Lingüística de la Direcció General d'Ordenació i Innovació Educativa i Política Lingüística.
  
\* Vocals:
  
- El cap del Servei d'Investigació i Estudis Sociolingüístics de la Direcció General d'Ordenació i Innovació Educativa i Política Lingüística.
  
- El cap del Servei d'Ensenyament en Valencià de la Direcció General d'Ordenació i Innovació Educativa i Política Lingüística.
  
- El cap del Servei de Política Científica de la Direcció General d'Ensenyaments Universitaris i Investigació.
  
\* Secretària:
  
- La cap de la Secció d'Avaluació Tècnica de Programes d'Ús del Valencià i Documentació de la Direcció General d'Ordenació i Innovació Educativa i Política Lingüística.
  
La Comissió d'Avaluació es reunirà dins dels 10 dies següents a la finalització del termini de presentació de sol·licituds i farà la selecció segons els criteris següents: plantejament del projecte i metodologia que utilitzarà, interès del tema d'estudi, donant prioritat a la subjecció als temes mencionats com a prioritaris en aquesta convocatòria. La proposta d'adjudicació s'elevarà al director general d'Ordenació i Innovació Educativa i Política Lingüística en el termini de 5 dies des de la reunió de la Comissió.
  
Cinquena
  
La Comissió mencionada en la base quarta tindrà les funcions següents:
  
1. Estudiar els projectes presentats i els currículums dels sol·licitants.
  
2. Fer una proposta de resolució al director general d'Ordenació i Innovació Educativa i Política Lingüística.
  
3. Després de la concessió de les beques, tindrà com a missió el seguiment dels treballs.
  
Sisena
  
La Direcció General d'Ordenació i Innovació Educativa i Política Lingüística, per delegació del conseller de Cultura, Educació i Ciència, dictarà una resolució en el termini de 5 dies a partir de la data en què la Comissió d'Avaluació n'eleve la proposta. Els efectes del silenci per la no resolució dins del termini previst serà desestimatori. En la resolució s'indicaran els projectes seleccionats entre els presentats i la quantitat assignada.
  
La quantia de la beca es fixarà segons que el projecte incloga o no treball de camp.
  
La quantia de les beques no podrà ser inferior a 350.000 PTA (Tres-centes cinquanta mil pessetes).
  
També podrà declarar deserta, totalment o en part, l'adjudicació de projectes de treball si considera que cap dels presentats s'adequa a les bases de la convocatòria.
  
En tot cas, l'import de les ajudes no podrà superar mai, aïlladament o en companyia de subvencions o ajudes d'altres administracions públiques o d'altres entitats públiques o privades, el cost de l'activitat que ha de realitzar el beneficiari.
  
La Direcció General d'Ordenació i Innovació Educativa i Política Lingüística notificarà la resolució de concessió o denegació a les persones interessades.
  
Setena
  
Els beneficiaris de les beques contrauen les obligacions següents:
  
a) Fer l'estudi per al qual se'ls ha concedit l'ajuda.
  
b) Acreditar davant de la Direcció General d'Ordenació i Innovació Educativa i Política Lingüística la realització de l'estudi i també el compliment dels requisits i condicions que determinen la concessió o l'ús de l'ajuda.
  
c) Sotmetre's a les actuacions de control financer que corresponen a la Intervenció General, relatives a les subvencions i ajudes concedides.
  
d) Comunicar a la Direcció General d'Ordenació i Innovació Educativa i Política Lingüística l'obtenció de subvencions o ajudes, per al mateix estudi, procedents de qualsevol administració o entitat públiques.
  
Així mateix, hauran de demostrar que estan al corrent de les obligacions tributàries i dels pagaments a la Seguretat Social, en els termes que estableix l'Ordre de la Conselleria d'Economia i Hisenda, de 30 de maig de 1996.
  
Vuitena
  
El resultat de cada investigació es podrà presentar fins el dia 20 de novembre de 1998, i donarà peu al pagament de la quantitat assignada.
  
La Conselleria de Cultura, Educació i Ciència podrà suspendre qualsevol dels treballs quan hi haja, per part dels beneficiaris, incompliment de les bases, després d'audiència a la persona interessada. Si açò ocorre, segons el Decret 108/1992, de 6 de juliol, quedarà sense efecte la beca i serà procedent el reintegrament de la quantitat percebuda i l'exigència de l'interès de demora des que es va pagar la subvenció.
  
Si l'estudi presentat no s'adequa a les característiques del projecte o no té suficient rigor científic, la Conselleria es reserva el dret de reconsiderar, després d'audiència a la persona interessada, la quantitat assignada, per a ajustar-la a la realitat del treball.
  
Tota alteració de les condicions tingudes en compte per a la concessió de la beca, i en tot cas, l'obtenció concurrent de subvencions o ajudes atorgades per altres administracions o entitats públiques o privades podrà donar lloc a la modificació de la resolució de concessió.
  
Igualment, en el supòsit de rebre alguna altra ajuda que tinga la mateixa finalitat, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat efectuada.
  
Novena
  
La Conselleria de Cultura, Educació i Ciència es reserva el dret de publicar els treballs, íntegrament o en part.
  
Si en el termini de dos anys no els publica, els autors queden lliures de publicar-los pel mitjà que consideren convenient, però fent constar-hi el patrocini de la Conselleria de Cultura, Educació i Ciència.
  
Deu
  
El fet d'haver obtingut la concessió d'alguna de les beques d'investigació no implica cap tipus de relació laboral ni administrativa entre el beneficiari i la Generalitat Valenciana.
  
Si el beneficiari de l'ajuda és un funcionari o personal laboral de la Generalitat Valenciana, no n'afectaria la situació administrativa.
  
Annex II
  
Convocatòria del Servei d'Investigació
  
 i Estudis Sociolingüístics
  
Sol·licitud de beca
  
Cognoms: Nom:
  
Carrer:
  
Codi postal: Localitat:
  
NIF: Telèfon:
  
Nom del treball per al qual se sol·licita la beca:
  
Any de la convocatòria \_\_\_\_\_
  
o Investigador individual
  
o Representant d'un equip investigador
  
Dades de les persones que componen l'equip, exceptuant-ne el qui actua com a representant:
  
Cognoms: Nom:
  
Carrer:
  
Codi postal: Localitat:
  
NIF: Telèfon:
  
Cognoms: Nom:
  
Carrer:
  
Codi postal: Localitat:
  
NIF: Telèfon:
  
Cognoms: Nom:
  
Carrer:
  
Codi postal: Localitat:
  
NIF: Telèfon:
  
SOL·LICITE una beca per a la realització del treball mencionat i em compromet a presentar-lo en els termes expressats en el projecte, si se'm concedeix la beca, en el termini marcat en l'ordre de convocatòria.
  
Aporte la documentació següent:
  
 o Projecte
  
 o Currículum
  
 o Documentació acreditativa de la titulació
  
 i mèrits al·legats.
  
Data i signatura